虎渡亭觀江浪
作者：方回
朝代：宋

paragraphs: 春風鼓大江，孰能度廣陿。
似覺海東濤，頃刻上三硤。
茲辰當改火，每歲已衣裌。
豈意九派天，故絮未可匣。
北顧馬當磯，西睨鴻宿夾。
雪浪欲沃城，無復一鳬鴨。
釘纜虞岸裂，閣舫懼崖壓。
天吳政爾驕，水伯詎敢狎。
津亭歎逝翁，衰鬢側烏幍。
既昧昇天行，亦缺縮地法。
故疇秧麥交，田事失鋤鍤。
兒曹豈不思，杳不寄書劄。
意所欲見人，久俟庚復甲。
音問苦遼緬，貲用迫空乏。
何當乘安流，平沙暮篙插。
歸歟招白鷗，盟血尚可歃。